Accident evitat în ultima clipă pe DN 7, aproape de Hunedoara. Un șofer a filmat o manevră periculoasă făcută de șoferul unui camion.

Venit de pe un drum secundar, acesta a pătruns pe DN7 fără a acorda prioritate unei mașini care circula regulamentar.

Bărbatul din maşină a efectuat în ultimul moment o manevră inspirată, care a dus la evitarea unei coliziuni.

După ce imaginile au fost postate pe Facebook, polițiștii rutieri din Simeria s-au sesizat din oficiu.

Șoferul imprudent a fost identificat, are 36 de ani și este din municipiul Hunedoara. El va avea permisul suspendat pentru 30 de zile.